b'\n_START_ARTICLE_\nCarpe diem\n_START_PARAGRAPH_\nCarpe diem \xc3\xa9s una expressi\xc3\xb3 provinent del llat\xc3\xad que significa "aprofita el dia". \xc3\x89s un tema recurrent en la literatura occidental com a exhortaci\xc3\xb3 a no deixar passar el temps que se\'ns ha brindat, o a gaudir dels plaers de la vida i deixar de costat el futur, que \xc3\xa9s incert. T\xc3\xa9 una especial import\xc3\xa0ncia al Renaixement, Barroc i Romanticisme. Aix\xc3\xad mateix, es pot traduir com "aprofita el moment" o "viu el moment", \xc3\xa9s a dir, aprofita l\'oportunitat i no esperis a dem\xc3\xa0, perqu\xc3\xa8 pot passar que dem\xc3\xa0 l\'oportunitat ja no existeixi. La seva significaci\xc3\xb3 va anar variant des de \xe2\x80\x9caprofita la vida que s\xc3\xb3n dos dies\xe2\x80\x9d fins a \xe2\x80\x9caprofita les teves capacitats que la vellesa tot ho encal\xc3\xa7a\xe2\x80\x9d._NEWLINE_\xc3\x89s un dels T\xc3\xb2pics horacians, ja que va ser el poeta llat\xc3\xad Horaci qui va utilitzar per primera vegada aquesta expressi\xc3\xb3 a l\'Oda 1,11: "Carpe diem quam minimum credula postero" ("aprofita el dia, no confi\xc3\xafs en el dem\xc3\xa0"). En aquest poema d\'Horaci, el poeta al\xc2\xb7ludeix a Leuc\xc3\xb2noe, filla de Nept\xc3\xba i Telmiste, a qui aconsella despreocupar-se de la vida i divertir-se amb el present sense tenir por del que pot esdevenir en el futur.\n_START_SECTION_\nExpressions en llat\xc3\xad relacionades\n_START_PARAGRAPH_\nLa frase Collige, virgo, rosas [...] ("cull, noia, les roses") apareix a la part final del poema De rosis nascentibus (tamb\xc3\xa9 anomenat Idyllium de rosis), atribu\xc3\xaft a Ausoni o a Virgili. Anima els joves a gaudir de la vida abans que no sigui massa tard._NEWLINE_Relacionada per\xc3\xb2 diferent \xc3\xa9s l\'expressi\xc3\xb3 memento mori ("recorda que ets mortal"). Dos elements principals de memento mori s\xc3\xb3n la humilitat i el penediment, cap dels quals ocupa un lloc destacat en el concepte de Carpe diem. Aix\xc3\xad, les dues frases tamb\xc3\xa9 poden representar una oposici\xc3\xb3 a la visi\xc3\xb3 del m\xc3\xb3n: Carpe diem representaria despreocupaci\xc3\xb3, ple de vida, i Memento mori humilitat, humil exist\xc3\xa8ncia, encara que aquest no \xc3\xa9s l\'\xc3\xbas original de la frase d\'Horaci._NEWLINE_De la mateixa manera, ubi sunt ("On s\xc3\xb3n ells ara?") invoca la transitorietat i la meditaci\xc3\xb3 sobre la mort, per\xc3\xb2 no \xc3\xa9s una exhortaci\xc3\xb3 a l\'acci\xc3\xb3._NEWLINE_De brevitate vitae ("Sobre la brevetat de la vida"), sovint anomenat Gaudeamus igitur ("Alegrem-nos"), \xc3\xa9s una popular can\xc3\xa7\xc3\xb3 commercium, en la consideraci\xc3\xb3 de l\'alegria de la vida estudiantil i el coneixement que es morir\xc3\xa0 algun dia. Est\xc3\xa0 escrita en llat\xc3\xad medieval, i data de 1287._NEWLINE_Horaci parodia la frase en un altre dels seus poemes, "El ratol\xc3\xad de camp i el ratol\xc3\xad de ciutat". Utilitza el "carpe viam" en la frase que vol dir "prendre el cam\xc3\xad" per comparar les dues actituds diferents a la vida de dues persones (o en aquest cas, dos ratolins) que viuen una en una ciutat i l\'altra al camp.\n_START_SECTION_\nCultura popular\n_START_PARAGRAPH_\nLa frase "Carpe diem! Aprofita el dia! Fes que la teva vida sigui extraordin\xc3\xa0ria!" de la pel\xc2\xb7l\xc3\xadcula Dead Poets Society (1989), protagonitzada per Robin Williams._NEWLINE_La frase va ser utilitzada pel personatge Will (Simon Bird) a la s\xc3\xa8rie de televisi\xc3\xb3 brit\xc3\xa0nica Inbetweeners.'